《游上雪窦》
宋代·释昙颖

下雪窦游上雪窦，过云峰后望云峰。
如趋仙府经三岛，似入天门彻九重。
无日不飞丹洞鹤，有时忽起隐潭龙。
祇应奉诏西归去，此境何由得再逢。

作者简介：释昙颖（九八九～一○六○），俗姓丘，字达观，钱塘（今浙江杭州）人。为南岳十一世（《五灯会元》卷一二谓南岳下十世）谷隐聪禅师法嗣。年十三依龙兴寺。长游京师，与欧阳修为友。东游，初住舒州香炉峰，移住润州，主明州雪窦，又移住金山龙游寺。仁宗嘉祐五年卒，年七十二。事见《禅林僧宝传》卷二七、《五灯会元》卷一二、《四明山志》卷二。今录诗十三首。